Politiet mener ikke, at der var tale om en forveksling, da en 16-årig dreng i mandag aften blev dræbt af seks skud

Det var ikke tilfældigt, da en 16-årig dreng mandag aften blev dræbt af adskillige skud på Ragnhildgade.

Sådan lyder meldingen fra efterforskningsleder og politikommissær Hans Erik Raben.

Fætter knust efter skuddrab på 16-årig: - Talte med ham i går

- Vi mener ikke, at der har været tale om en forveksling, da stedet har været oplyst, og de har været tæt på ham. Han er ramt af mindst seks skud, siger han på en pressebriefing på gerningsstedet tirsdag eftermiddag og fortsætter:

- Vi har en fornemmelse af, at gerningsmanden eller gerningsmændene vidste, hvem de gik efter, siger han.

Han fortæller, at den 16-årige dreng kom hjem fra at have spillet bold med to venner, da han bliver råbt an af en gruppe gerningsmænd. Han bliver efterfølgende skudt.

Politiet fortæller, at den unge dreng ikke er kendt i bandesammenhæng, og at han levede et stille og roligt liv. Hans familie er albanere, men de kom fra Makedonien til Danmark. Den 16-årige dreng er opvokset i Danmark.

Der vil blive afholdt en obduktion i morgen, oplyser politiet på pressebriefingen.

Mangler motiv

Hans Erik Raben fortæller, at man ikke er kommet nærmere et motiv i løbet af den indledende efterforskning.

Politiet om skuddrab på 16-årig: Formentlig ikke et bande-skyderi

- Når vi finder et motiv, så er vi et godt stykke længere. Vi undersøger blandt andet, om der er tale om et økonomisk motiv, siger Hans Erik Raben om skudepisoden.

Københavns Politi er lige nu i gang med at kortlægge den 16-årige færden.

- Vi skal blandt andet have undersøgt videoovervågning, også skal vi genafhøre en række venner, siger han.

Politiet vil meget gerne tale med vidner, som har set en bil holde i nærheden af gerningsstedet.

- Vidner har set mellem to til fire gerningsmænd i alderen 15-20 år løbe ned af et stisystem, hvor de er hoppet ind i en sort mellemstor bil, og er kørt i retning mod Rovsingsgade, siger Hans Erik Raben.

Han oplyser desuden, at politiet heller ikke har fundet gerningsvåbnet.

Københavns Politi modtog anmeldelse om et skyderi i området klokken 21.05, og umiddelbart derefter blev den 16-årige dreng fundet livløs i en gård bag Ragnhildgade 48.

Drengen blev kort efter erklæret død af en ambulancelæge.

Politiet opfordrer vidner til at kontaktet politiet på 33141448.